ગુજરાતના વ્યાવસાયિકોની જેમ ગુજરાતના ખેડૂતો પણ નવીનતાને આવકારે છે અને કૃષિની આવક વધારવા માટે સતત પ્રયત્નશીલ રહે છે. અન્ય રાજ્યોથી વિપરીત ગુજરાતની ખેતીમાં છેલ્લા દાયકામાં ઘણો બદલાવ આવ્યો છે. પૂર્વે જેની કલ્પના પણ નહોતી થતી તેવા કેળ, કાજુ, કેસર, ચંદન, ડ્રેગન ફ્રૂટ સહિતના અનેક નવા પાકોની ખેતી માટેના પ્રયોગો ગુજરાતના ખેડૂતોએ કર્યા છે. અલબત્ત, અહીંનું વાતાવરણ માફક ન આવવાના કારણે કે માર્કેટ નહીં મળવાના કારણે કે પ્રોસેસિંગ યુનિટના અભાવે કેટલાક પાકોને અહીં લાવવાનો પ્રયત્ન નિષ્ફળ ગયો છે. જોકે નિષ્ફળતા સાંપડી હોય તેવા પ્રયોગો કરતા સફળતાને વર્યા એવા પ્રયોગોનું પ્રમાણ ઘણુ વધુ રહ્યું છે. રાજ્યના ખેડૂતોએ આ નવા પાકોનું વાવેતર અલબત્ત ખેતીની આવક વધારવા માટે જ હાથ ધર્યું હતું અને તેથી આ નવતર પ્રયોગોથી કૃષિની આવકમાં પણ ઘણો વધારો થયો છે. આવો જોઈએ પ્રદેશવાર બદલાયેલી કૃષિની તાસીર…